KOMISIJAS REGULA (ES) 2021/2202

(2021. gada 9. decembris),

ar ko attiecībā uz acehinocila, Bacillus subtilis celma IAB/BS03, emamektīna, flutolanila, un imazamoksa maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Flutolanila un imazamoksa maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Acehinocila un emamektīna MAL tika noteikti minētās regulas III pielikuma A daļā. Attiecībā uz Bacillus subtilis celmu IAB/BS03 konkrēti MAL netika noteikti, un šī viela netika iekļauta minētās regulas IV pielikumā, tāpēc uz to attiecas minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Ievērojot procedūru saistībā ar atļauju darbīgo vielu acehinocilu saturošu augu aizsardzības līdzekli lietot uz citrusaugļiem, saskaņā ar Regulas (EK) Nr. 396/2005 6. panta 1. punktu ir iesniegts pieteikums grozīt spēkā esošos MAL.

(3) Kas attiecas uz emamektīnu, šāds pieteikums tika iesniegts attiecībā uz kivi augļiem un persikiem. Kas attiecas uz flutolanilu, šāds pieteikums tika iesniegts attiecībā uz pupām (ar pākstīm) un artišokiem. Kas attiecas uz imazamoksu, šāds pieteikums tika iesniegts attiecībā uz zirņiem (ar pākstīm), sojas pupām, kukurūzu un rīsiem.

(4) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un tos publiskoja.

(6) Attiecībā uz flutolanilu pieteikuma iesniedzējs iesniedza informāciju, kura laikā, kad tika veikta pārskatīšana saskaņā ar Regulas (EK) Nr. 396/2005 12. pantu, nebija pieejama. Minētā informācija attiecas uz atlieku noteikšanas izmēģinājumiem, analītiskajām metodēm, stabilitāti uzglabāšanā un metabolismu atgremotāju organismā.

(7) Attiecībā uz imazamoksu pieteikuma iesniedzējs šādu informāciju iesniedza par atlieku noteikšanas izmēģinājumiem, analītiskajām metodēm un metabolismu augos.

(8) Sakarā ar darbīgās vielas Bacillus subtilis celma IAB/BS03 apstiprināšanu saskaņā ar Eiropas Parlamenta un Padomes Regulas (EK) Nr. 1107/2009 8. panta 1. punkta g) apakšpunktu (3) kopsavilkuma dokumentācijai bija pievienots MAL pieteikums. Šo pieteikumu attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumu un sniedza secinājumu par darbīgo vielu saturošu pesticīdu riska novērtējuma salīdzinošo izvērtējumu (4). Šajā secinājumā Iestāde nevarēja līdz galam novērtēt risku, kāds patērētājiem rodas, uzņemot minēto vielu ar uzturu, jo daļa informācijas nebija pieejama un riska pārvaldītājiem šis jautājums bija jāturpina izskatīt padziļināti. Padziļinātās izskatīšanas rezultāti tika atspoguļoti pārskatīšanas ziņojumā (5), kurā tika secināts, ka cilvēkam šis organisms nav patogēnisks un ka nav gaidāms, ka pārtikā pēc darbīgās vielas izmantošanas radīsies toksīni vai toksiski metabolīti. Ņemot vērā minētos secinājumus, Komisija uzskata, ka Bacillus subtilis celms IAB/BS03 būtu jāiekļauj Regulas (EK) Nr. 396/2005 IV pielikumā.

(9) Balstoties uz Iestādes sniegtajiem pamatotajiem atzinumiem un secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(10) Tāpēc Regula (EK) Nr. 396/2005 būtu attiecīgi jāgroza.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 9. decembrī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu:

Reasoned opinion on the modification of the existing maximum residue levels for acequinocyl in citrus fruits. EFSA Journal 2019;17(8):5746.

Reasoned opinion on the modification of the existing maximum residue levels for emamectin in kiwi and peaches. EFSA Journal 2019;17(5):5710.

Reasoned opinion on the evaluation of confirmatory data following the Article 12 MRL review for flutolanil. EFSA Journal 2018;17(2):5593.

Reasoned opinion on the evaluation of confirmatory data following the Article 12 MRL review for imazamox. EFSA Journal 2019;17(2):5584.

(3) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(4) Conclusion on the peer review of the pesticide risk assessment of the active substance Bacillus subtilis strain IAB/BS03. EFSA Journal 2018; 16(6):5261.

(5) Review report for the active substance Bacillus subtilis strain IAB/BS03 (SANTE/10318/2019).